










Proiect

PARLAMENTUL REPUBLICII MOLDOVA

LEGEA

privind modificarea şi completarea Codului cu privire la contravenţiile administrative şi a Legii cu privire la Procuratură

 
Parlamentul adoptă prezenta lege organică.

 
Articolul I. - Codul cu privire la contravenţiile administrative, aprobat prin Legea R.S.S. Moldoveneşti din 29 martie 1985 (Veştile Sovietului Suprem şi ale Guvernului R.S.S. Moldoveneşti, 1985, nr.3, art.47), cu modificările ulterioare, se modifică şi completează după cum urmează:


1. Articolul 249:

 
la aliniatul (2), textul „sau în termenul de pînă la zece zile cu sancţiunea procurorului, dacă contravenienţii n-au documente ce atestă identitatea lor” se exclude;

 
aliniatul (5) se completează în final cu textul „ ,dar nu poate depăşi termenul de 72 de ore ”. 


2. La articolul 273, aliniatul (2) se exclude.


3. La articolul 274, aliniatul (1) va avea următorul cuprins:


„Decizia organului (persoanei cu funcţii de răspundere) asupra cazului cu privire la contravenţia administrativă poate fi atacată de către părţi, depunîndu-se o plîngere în judecătorie”.


4. Articolul 2825 va avea următorul cuprins:


„Articolul 2825. Competenţa instanţei de recurs la examinarea cazului cu privire la contravenţia administrativă


Examinînd cazul cu privire la contravenţia administrativă, instanţa de recurs adoptă una din următoarele hotărîri:


1) menţine hotărîrea atacată şi respinge plîngerea sau recursul;


2) casează toate hotărîrile şi clasează procedura cu privire la contravenţia administrativă sau trimite cauza pentru o nouă examinare;


3) modifică hotărîrile atacate”.


5. Articolele 2829 – 28215 se exclud.

Articolul II. - Legea nr.118-XV din 14 martie 2003 cu privire la Procuratură (Monitorul Oficial al Republicii Moldova, 2003, nr. 73-75, art.328), cu modificările ulterioare, se modifică şi se completează după cum urmează:

1. Articolul 2:

la alineatul (1), cuvîntul „ ,specializată” se exclude;

alineatul (2) se completează în final cu cuvintele „reprezintă învinuirea în instanţele judecătoreşti”.

2. La articolul 5 alineatul (1), partea introductivă va avea următorul cuprins:


„În cadrul exercitării atribuţiilor sale, procurorul este în drept:”

3. La articolul 6, alineatul (1) va avea următorul cuprins:

„(1) În cazurile prevăzute de lege, în interesele securităţii naţionale şi ordinii publice, în scopul prevenirii dezordinilor şi infracţiunilor, pentru protecţia sănătăţii şi moralităţii, pentru protecţia drepturilor şi libertăţilor cetăţenilor, procurorul este în drept să facă recurs împotriva actului ilegal emis de un organ sau de o persoană cu funcţie de răspundere”.

4. La articolul 7 alineatul (1), cuvintele „în cadrul urmăririi penale sau procedurii civile” se exclud. 

5. Articolul 8 va avea următorul cuprins:

 
“Articolul 8. Ordonanţa procurorului


Procurorul, în dependenţă de caracterul încălcării legii de către persoana cu funcţie de răspundere sau de către cetăţean, începe urmărirea penală, administrativă sau disciplinară ori, după caz, solicită intentarea acţiunii civile în instanţa judecătorească.”

6. Articolul 9 va avea următorul cuprins:


“Articolul 9. Acţiunea civilă


În limitele competenţei stabilite de lege, cînd se impune apărarea drepturilor, libertăţilor şi intereselor legitime ale persoanelor incapabile, drepturilor şi intereselor statului şi ale societăţii, procurorul înaintează acţiuni sau cereri în instanţă judecătorească.”.

7. Articolul 10 se completează cu alineatul (3), cu următorul cuprins:

„(3) Procurorul General şi procurorii ierarhic inferiori coordonează activitatea de combatere a criminalităţii a organelor de urmărire penală, organelor de constatare şi a altor organe care exercită activitatea operativă de investigaţii. Întru asigurarea coordonării activităţii organelor menţionate, procurorul convoacă consfătuiri coordonatoare, organizează grupuri de lucru, solicită informaţii statistice şi de alt gen de care are nevoie, exercită alte atribuţii în condiţiile legii.”. 

8. La articolul 11: textul „ ,contravenţiilor administrative şi a litigiilor economice, în privinţa cărora acţiunile au fost  intentate de el” se înlocuiesc cu textul „şi contravenţiilor administrative”

9. La articolul 12 alineatul (1), cuvintele „izolatoarele de anchetă penală,” se exclud.

 
10. La articolul 13 alineatul (2):

 
litera a) se exclude;

literele b), c) şi d) devin literele a), b) şi c);

 
la litera a) cuvintele „după competenţă” se înlocuiesc cu cuvintele „în cauzele ce ţin de competenţa judecătoriei militare ”.

11. Articolul 15:

articolul se completează cu alineatele (2), (3) (4), şi (5), cu următorul cuprins:

 
„(2) Ierarhia procurorilor în funcţie de postul ocupat în sistemul organelor Procuraturii se stabileşte în ordinea următoare:

 
a) Procurorul General;

 
b) adjuncţii Procurorului General;

 
c) procurorii, şefi ai subdiviziunilor Procuraturii Generale şi adjuncţii lor;

 
d) procurorii teritoriali şi ai procuraturilor specializate şi adjuncţii lor.

 
(3) Procurorul Găgăuziei şi procurorul municipiului Chişinău, adjuncţii lor sînt ierarhic superiori procurorilor municipiilor, oraşelor şi sectoarelor din teritoriul respectiv. 

 
(4) Şefii de subdiviziuni, procurorii teritoriali şi procurorii procuraturilor specializate şi adjuncţii lor sînt ierarhic superiori procurorilor subordonaţi lor.

 
(5) Procurorii enumeraţi în ordine descrescătoare sînt ierarhic superiori procurorilor indicaţi după ei, iar în ordine crescătoare sînt ierarhic inferiori celor indicaţi înaintea lor”;


alineatele (2) şi (3) devin alineatele (6) şi (7).

12. La articolul 17, cuvintele „ , procurori stagiari” se exclud.

13. Articolul 19:

alineatul (2) se exclude;

alineatul (1) devine alineat unic; 

la alineatul unic litera g), cuvintele „în faţa comisiei de atestare” se exclud;  

 
14. Articolul 21:

 
titlul articolului va fi: „ Stagierea procurorilor”;

 
alineatul (1) se exclude;


alineatele (2) - (4) devin alineatele (1) - (3);

 
alineatul (1) va avea următorul cuprins:

 
„(1) Persoana, care nu întruneşte condiţiile prevăzute la art.20, urmează să efectueze un stagiu de un an în Procuratură sub conducerea unui procuror numit de către Procurorul General, fiind numit în funcţia de procuror-interimar. Luînd în considerare calitatea şi rezultatele lucrului efectuat, procurorul care conduce activitatea de stagiere este în drept să propună reducerea termenului de stagiere, dar cel mult pînă la 6 luni.”.


15. La articolul 22, alineatul (2) va avea următorul cuprins:

 „(2) Mandatul procurorilor este de 5 ani. Aflarea în funcţie a procurorilor teritoriali şi a procurorilor procuraturilor specializate în aceeaşi procuratură, nu poate depăşi 2 termene consecutive”.

16. La articolul 25, alineatul (3) va avea următorul cuprins:


„(3) Urmărirea penală împotriva  procurorului poate  fi  pornită de Procurorul General în condiţiile prevăzute de Codul de procedură penală.”


17. La articolul 28, alineatul (1), litera g) va avea următorul cuprins: 


„g) concedierea din organele Procuraturii”. 

 
18. La articolul 30, alineatul (1), litera a) va avea următorul cuprins: 


„a) demisiei”. 

 
19. Articolul 34:


titlul articolului va fi: „Asigurarea cu pensii şi indemnizaţii”;

 
la alineatul (1), cuvintele „procuror sau judecător” se înlocuiesc cu cuvintele „procuror, judecător sau alte funcţii operative în organele de drept”;


articolul se completează cu alineatele (7) – (11), cu următorul cuprins:

 „(7) Alineatul (1) al prezentului articol se răsfrînge asupra persoanelor, care exercită funcţii eligibile în autorităţile statului, iar pînă a fi aleşi, au îndeplinit funcţii de procuror.

 (8) Procurorului pensionat sau demisionat i se plăteşte o indemnizaţie unică de concediere egală cu produsul înmulţirii salariului său mediu lunar la numărul de ani complet lucraţi în funcţia de procuror, dar nu mai puţin de 6 salarii medii lunare. 

 (9) Procurorul demisionat are dreptul la pensie pentru vechime în muncă sau la o indemnizaţie lunară viageră, în condiţiile prezentei legi.

 (10) Dacă procurorul demisionat are în funcţia de procuror o vechime de cel puţin 20 de ani, el beneficiază de o indemnizaţie lunară viageră de 80 procente; de la 25 la 30 de ani - de 85 procente; de la 30 la 35 de ani - de 90 procente; de la 35 la 40 de ani - de 95 procente; de la 40 de ani şi mai mult - de 100 procente faţă de salariul mediu plătit în funcţia respectivă de procuror, ţinîndu-se cont de indexarea salariului. Indemnizaţia lunară viageră se recalculează ţinîndu-se cont de mărimea salariului procurorului în exerciţiu.

 (11) Dacă procurorul demisionat are în calitate de procuror o vechime mai mică de 20 de ani şi a atins vîrsta de 50 de ani, indemnizaţia lunară viageră se calculează proporţional cu numărul de ani lucraţi complet în calitate de procuror.”.

20. Articolul 38:

la alineatul (1) cuvintele „autoritatea administraţiei publice locale este obligată” se înlocuiesc cu cuvintele „acesta este asigurat da la bugetul de stat”, iar cuvintele „să îl asigure” se exclud;

la alineatul (2), cuvintele „apartament ori casă cumpărată” se înlocuiesc cu cuvintele „locuinţă”;

articolul se completează cu alineatul (3) cu următorul cuprins: 

„(3) După încheierea a 10 ani de activitate în calitate de procuror,  locuinţa se transmite gratuit procurorului în proprietate privată”.

Preşedintele Parlamentului

Deputaţii în Parlament:

N O T Ă

la proiectul de lege pentru modificarea şi completarea Codului cu privire la contravenţiile administrative şi a Legii cu privire la Procuratură

Necesitatea introducerii unor modificări şi completări în Codul cu privire la contravenţiile administrative este condiţionată de necesitatea ajustării unor prevederi ale acestuia la Constituţia Republicii Moldova şi la normele dreptului internaţional.

Astfel, modificarea unor prevederi ale art.249 din Cod, privind termenele reţinerii administrative, este argumentată de necesitatea aducerii lor în concordanţă cu prevederile art. 25 alin.(3) din Constituţie, potrivit cărora reţinerea persoanei nu poate depăşi 72 de ore.

De asemenea, la elaborarea proiectului de lege au fost luate în consideraţie prevederile normelor dreptului internaţional privind căile de atac pentru delictele administrative, apreciate de Curtea Europeană ca infracţiuni minore, pentru care sînt prevăzute 2 căi de atac: recursul ordinar şi recursul extraordinar. 

Luînd în consideraţie cele  expuse, se propune de exclus din Codul cu privire la contravenţiile administrative  articolele: 2829-28215, care reglementează recursul extraordinar, păstrînd dublul grad de jurisdicţie: judecarea cauzei contravenţionale de către instanţe în fond şi în recurs ordinar.                                                                                                                                                                  

Necesitatea elaborării proiectului de lege privind modificarea şi completarea Legii cu privire la Procuratură rezultă  din prevederile celui de-al doilea obiectiv al  Programului Naţional de Implementare a Planului de Acţiuni Republica Moldova - Uniunea Europeană privind revizuirea legislaţiei existente în scopul asigurării imparţialităţii şi eficienţei Procuraturii şi consolidării capacităţii administrative a acesteia, care presupune asigurarea implementării legislaţiei cu privire la Procuratură în conformitate cu standardele europene.


Introducerea modificărilor şi completărilor în Legea nr.118-XV din 14 martie 2003 cu privire la Procuratură este determinată şi de necesitatea ajustării ei la normele dreptului internaţional şi, în primul rînd, la Recomandările Consiliului Europei REC(2000)19 „Cu privire la rolul procuraturii în cadrul sistemului de justiţie penală” din 6 octombrie 2000, cît şi la concluziile experţilor internaţionali la această lege PCRED/DGI/EXP (2002)45 din 14 noiembrie 2002, în ceea ce priveşte imunitatea procurorilor,  necesitatea menţinerii şi adaptării garanţiilor sociale ale procurorilor la garanţiile sociale menţionate în Recomandare şi în concluziile experţilor internaţionali.

Operarea de modificări şi de completări în lege este impusă o dată cu adoptarea noilor coduri de procedură penală şi civilă.

De asemenea reglementările în cauză au ca scop stabilirea  cadrului  normativ prin care Procuraturii  i s-ar atribui  sarcina  de coordonare a activităţii organelor de urmărire penală, organelor de constatare şi a altor organe care exercită activitatea operativă de investigaţii, în vederea consolidării eforturilor acestora în combaterea fenomenului criminalităţi.  

De menţionat că în prezent organele de constatare nu sînt antrenate în nici un mod în activitatea de urmărire penală sau de combatere a criminalităţii.

         O dată cu adoptarea Codului de procedură penală au apărut dificultăţi în ceea ce priveşte exercitarea urmăririi penale de către procurorii stagiari şi admisibilitatea probelor acumulate de ei în cadrul procesului penal, precum şi la reprezentarea acuzării în numele statului în instanţele judecătoreşti, deoarece codul nu prevede participarea acestora în cadrul procesului penal.

Proiectul de lege conţine prevederi necesare  restabilirii unor garanţii sociale de care dispuneau anterior procurorii, prevăzute în legislaţia care reglementa activitatea Procuraturii, cît şi asigurarea procurorilor cu alte garanţii sociale de care dispun în prezent judecătorii, luînd în consideraţie prevederile normelor dreptului internaţional şi ţinînd cont de faptul că, potrivit capitolul IX din Constituţie, procurorii şi judecătorii fac parte din autoritatea judecătorească.
Astfel, conform pct.(5), lit. d) al Recomandării REC (2000)19 din 6 octombrie 2000 statele trebuie să ia măsuri pentru a asigura ca procurorii să se bucure de condiţii rezonabile de muncă, reglementate prin lege, cum ar fi remunerarea, vechimea în muncă, vîrsta de pensionare şi mărimea pensiei, care trebuie să fie proporţionale responsabilităţii procurorului. Totodată, potrivit memorandumului explicativ, statutul procurorilor, rata salarizării şi pensiile lor trebuie să ţină cont de necesitatea menţinerii unui anumit echilibru între judecători şi procurori.

Despre necesitatea introducerii completărilor respective au menţionat şi experţii internaţionali în concluziile lor.


Considerăm că modificările şi completările propuse vor contribui la ajustarea Legii cu privire la Procuratură la Codul de procedură penală şi la normele dreptului internaţional. 

Deputaţii în Parlament:

